ai4bharat/Pralekha huggingface dataset:
स्वास्थ्य एवं परिवार कल्याण मंत्रालय
नोवल कोरोनावायरस  पर अपडेट: यात्रा के लिए नई एडवाइजरी
(अन्य देशों से प्राप्त हो रहे कोविड-19 से संक्रमित रोगियों के मामलों से उत्पन्न स्थिति को ध्यान में रखते हुए भारत सरकार के स्वास्थ्य एवं परिवार कल्याण मंत्रालय ने वैसे तो कई यात्रा एडवाइजरी पहले ही जारी कर दी हैं, लेकिन इसके साथ ही निम्नलिखित अतिरिक्त निर्देश भी जारी किए गए हैं:
1) भारतीयों को यह सलाह दी जाती है कि यदि अत्यंत आवश्यक न हो, तो वे कोरिया गणराज्य, ईरान और इटली की यात्रा करने से बचें।
2) कोरिया गणराज्य, ईरान और इटली से आ रहे लोगों अथवा 10 फरवरी, 2020 से अब तक वहां से यात्रा कर आए लोगों को भारत में आगमन पर 14 दिनों तक अलग चिकित्सा वार्ड में रखा जा सकता है।
3) किसी भी तरह के तकनीकी सवाल का उत्तर पाने के लिए संबंधित व्यक्ति स्वास्थ्य मंत्रालय के नियंत्रण कक्ष के चौबीसों घंटे चालू रहने वाले हेल्पलाइन नम्बर +91-11-23978046 पर संपर्क कर सकते हैं अथवा ncov2019[at]gmail[dot]com पर ईमेल कर सकते हैं।
प्रधानमंत्री कार्यालय
क्वाड शिखर सम्मेलन में प्रधानमंत्री का उद्घाटन भाषण
राष्ट्रपति बाइडेन!
प्रधानमंत्री मॉरिसन!
प्रधानमंत्री सुगा!
पहली Physical QUAD Summit की ऐतिहासिक पहल के लिए राष्ट्रपति बाइडेन को बहुत-बहुत धन्यवाद। हम चार देश पहली बार 2004 की सुनामी के बाद Indo-Pacific क्षेत्र की मदद के लिए एक साथ आए थे। आज जब विश्व Covid-19 Pandemic से मुकाबला कर रहा है तो QUAD के रूप में हम एक बार फिर मिलकर मानवता के हित में जुटे हैं ।
हमारा QUAD vaccine initiative Indo-Pacific देशों की बड़ी मदद करेगा। अपनी साझा democratic values के आधार पर QUAD ने Positive सोच, Positive approach के साथ आगे बढ़ने का निर्णय लिया है।
Supply chain हो, या वैश्विक सुरक्षा हो, Climate action हो, या Covid-19 response, या फिर technology में सहयोग, इन सभी विषयों पर मुझे अपने साथियों से चर्चा करके बहुत खुशी होगी।
हमारा QUAD एक तरह से "force for global good" की भूमिका में काम करेगा। मुझे विश्वास है QUAD में हमारा सहयोग Indo-Pacific में, और विश्व में शांति और समृद्धि सुनिश्चित करेगा।
धन्यवाद!
उपभोक्ता कार्य, खाद्य एवं सार्वजनिक वितरण मंत्रालय
सरकार नैफेड के पास रखे अपने बफर स्टॉक से प्याज की दैनिक आपूर्ति में काफी वृद्धि करेगी
उपभोक्ता कार्य विभाग ने आज सचिव  श्री अविनाश के. श्रीवास्तव की अध्यक्षता में सभी हितधारकों के साथ प्याज, दाल और तिलहन जैसी आवश्यक वस्तुओं की कीमतों की समीक्षा की। समिति ने दिल्ली में सरकार के बफर स्टॉक से प्याज की दैनिक आपूर्ति में काफी वृद्धि करने का निर्णय लिया और इसके साथ ही नैफेड को पीएसएफ बफर से स्टॉक जारी करने का निर्देश दिया, ताकि उचित दरों पर ज्यादा उपलब्धता सुनिश्चित की जा सके। समिति ने इस तथ्य को ध्यान में रखा कि प्याज का आयात मुक्त  है और वर्तमान में सरकारी बफर में प्याज का पर्याप्त स्टॉक उपलब्ध है। आवश्यकता पड़ने पर प्याज की आपूर्ति में और ज्यादा वृद्धि की जा सकती है।
दिल्ली और इसके आसपास के राज्यों के पुलिस प्रतिनिधि भी इस अवसर पर उपस्थित थे और उनसे नियमित रूप से बैठकें करने को कहा गया, ताकि विशेषकर दिल्ली-एनसीआर के साथ-साथ आसपास के राज्यों में भी जमाखोरी की निरंतर चेकिंग सुनिश्चित की जा सके। दिल्ली के आसपास के सभी राज्यों के पुलिस अधिकारियों से जमाखोरों और मुनाफाखोरों से जुड़े अपने उपलब्ध डेटा को साझा करने को भी कहा गया जिससे कि अंतर-राज्य प्रवर्तन और ज्यादा कारगर ढंग से संभव हो सके। समिति ने पड़ोसी राज्यों के पुलिस अधिकारियों को दिल्ली-एनसीआर के आसपास के प्रवेश केंद्रों की समुचित चेकिंग करने का निर्देश दिया, ताकि यह सुनिश्चित किया जा सके कि आपूर्ति किया गया माल सीमा पर ही न अटका रहे और इस वजह से प्याज की कृत्रिम किल्लत न हो।
विद्युत मंत्रालय
विद्युत और नवीन एवं नवीकरणीय ऊर्जा मंत्री श्री आर के सिंह ने अमेरिका-भारत सामरिक साझेदारी मंच के अंतर्गत ऊर्जा उद्योग को संबोधित किया
केंद्रीय विद्युत और नवीन एवं नवीकरणीय ऊर्जा मंत्री श्री आर के सिंह ने अमेरिका-भारत सामरिक साझेदारी मंच और इस उद्योग जगत के प्रमुखों को वर्चुअल माध्यम से संबोधित किया। श्री सिंह ने प्रतिभागियों को ऊर्जा क्षेत्र के लिए भारत सरकार की प्राथमिकताओं से अवगत कराते हुए कहा कि मंत्रालय 2047 तक ऊर्जा आत्मनिर्भरता हासिल करने के माननीय प्रधानमंत्री के दृष्टिकोण पर कार्य करना प्रारंभ कर चुका है।
मंत्री महोदय ने कहा कि भारत और अमरीका के लक्ष्य समान हैं और जलवायु परिवर्तन के मुद्दों के प्रति समान उत्साहपूर्ण दृष्टिकोण को साझा करते हैं। हम एक ऐसी साझेदारी चाहते हैं जो जलवायु परिवर्तन की समस्या का शमन करने की दिशा में अन्यदुनिया के लिए एक प्रेरणा का स्रोत बन सके। इस साझेदारी में यह उद्योग महत्वपूर्ण भूमिका निभाता है।
श्री सिंह ने कहा कि भारत ने 2022 तक आरई की 175 गीगावॉट क्षमता और 2030 तक 450 गीगावॉट आरई क्षमता रखने का महत्वाकांक्षी लक्ष्य निर्धारित किया है। भारत स्थापित सौर और पवन क्षमता में 100 गीगावॉट तक के मुकाम पर पहुंच चुका है और इसमें हाइड्रो क्षमता को भी जोड़ने के बाद, कुल स्थापित नवीकरणीय क्षमता 146 मेगावाट है। इसके अलावा, 63 गीगावॉट नवीकरणीय क्षमता के लिए कार्य जारी है जो भारत को नवीकरणीय क्षमता की वृद्धि के मामले में सबसे तेजी से बढ़ती अर्थव्यवस्थाओं में से एक बनाता है।
ऊर्जा के उपयोग के रूप में हाइड्रोजन का उपयोग करने के भारत के दृष्टिकोण पर चर्चा करते हुए, उन्होंने कहा कि भारत अगले 3-4 महीनों में ईंधन के रूप में हाइड्रोजन के व्यवहार्य उपयोग के लिए मार्ग प्रशस्त करने हेतु हरित हाइड्रोजन के लिए प्रतिस्पर्धी बोलियों का आयोजन करेगा।
भंडारण क्षमता को बढ़ावा देने में भारत सरकार के प्रयासों के संदर्भ में श्री सिंह ने कहा कि व्यापक नवीकरणीय क्षमता के एकीकरण को और समर्थन देने के लिए, हम अपनी पंप हाइड्रो भंडारण क्षमता को बढ़ाने के लिए निरंतर काम कर रहे हैं। निकटतम भविष्य में, भारत में कार्ड पर बैटरी भंडारण को विकसित करने के लिए वैश्विक और घरेलू निर्माताओं को आमंत्रित करने के लिए बोलियां आमंत्रित की जाएगीं। भारत जल्द ही 4000 मेगावॉटआर्स बीईएसएस बोलियां आमंत्रित करेगा और इसके पश्चात, लद्दाख में 12 गीगावॉट प्रति घंटा परियोजना का शुभारंभ करेगा। उन्होंने कहा कि दुनिया को इन प्रौद्योगिकियों को व्यापक स्तर पर अर्थव्यवस्थाओं में शामिल करने और इन्हें व्यावसायिक रूप से व्यवहार्य बनाने के लिए अधिक संख्या में इलेट्रोलाइज़र, बैटरी भंडारण सुविधाओं आदि के साथ कार्य करने की आवश्यकता है। तभी हम वास्तव में जीवाश्म ईंधन से नवीकरणीय ऊर्जा की ओर स्थानांतरित हो पाएंगे।
उनके संबोधन के बाद उद्योग प्रतिभागियों के साथ विचार-विर्मश किया गया, जिसका संचालन यूएसआईएसपीएफ के वरिष्ठ उपाध्यक्ष श्री नोल्टी थेरियट ने किया। यह वार्तालाप हाल ही में संपन्न अमेरिका-भारत सामरिक स्वच्छ ऊर्जा साझेदारी संवाद और गीगावॉट नवीकरणीय ऊर्जा क्षमता वृद्धि की उपलब्धि के परिप्रेक्ष्य में महत्वपूर्ण है। इसके अतिरिक्त, इस संवाद के तहत निजी क्षेत्र को इस मंच से यह जानकारी भी प्रदान की गई कि किस प्रकार से अमेरिका और भारत के मध्य ऊर्जा सहयोग सतत विकास, प्रौद्योगिकी विकास और बुनियादी ढाँचे के विकास का समर्थन कर सकता है, और इसके साथ-साथकार्बन को कम करनेकी आवश्यकता को ध्यान में रखते हुए,व्यवसायों और लोगों के लिए अवसरों केसृजनहेतु निवेश की सुविधा भी प्रदान कर सकता है।
वस्त्र मंत्रालय
केंद्र 10 शहरों में हथकरघा डिजाइन संसाधन केंद्र स्थापित करेगा
कोलकाता, चेन्नई, बेंगलुरु, हैदराबाद, कन्नूर, इंदौर, नागपुर, मेरठ, भागलपुर और पानीपत में केंद्र स्थापित किए जाएंगे
वस्त्र मंत्रालय हथकरघा इकोसिस्टम का निर्माण कर रहा है
हथकरघा उद्योग को बड़े पैमाने पर बढ़ावा देने के लिए वस्त्र मंत्रालय ने कई नई पहल की हैं।
कोलकाता, चेन्नई, बेंगलुरु, हैदराबाद, कन्नूर, इंदौर, नागपुर, मेरठ, भागलपुर और पानीपत के बुनकर सेवा केंद्रों  में 10 और डिजाइन संसाधन केंद्र  राष्ट्रीय फैशन प्रौद्योगिकी संस्थान  द्वारा स्थापित किए जा रहे हैं। इनका उद्देश्य हथकरघा क्षेत्र में डिजाइन-आधारित उत्कृष्टता का निर्माण करना और बुनकरों, निर्यातकों, निर्माताओं व डिजाइनरों की सैंपल/ बेहतर उत्पाद और उनके विकास के लिए डिजाइन रिपॉजिटरी तक पहुंच की सुविधा प्रदान करना है। मंत्रालय ने एनआईएफटी को इन बातों को ध्यान में रखते हुए शामिल किया है क्योंकि वह वस्त्र मंत्रालय का एक आंतरिक संगठन है। जिसका हथकरघा भी एक अहम हिस्सा है। एनआईएफटी की फैशन और डिजाइन क्षेत्र में विशेषज्ञता है जिसका इस्तेमाल हथकरघा क्षेत्र को बाजारसे जोड़ने के लिए किया जा सकता है। एनआईएफटी द्वारा सभी डब्ल्यूएससी में चरणबद्ध तरीके से डीआरसी स्थापित किए जा रहे हैं जिसमें निर्यातकों, निर्माताओं, डिजाइनरों, बुनकरों और अन्य संबंधित लोगों के लिए डिजाइन और संसाधनों की एक बड़ी लिस्ट उपलब्ध होगी।
दिल्ली, मुंबई, अहमदाबाद, भुवनेश्वर, गुवाहाटी, जयपुर और वाराणसी के डब्ल्यूएससी में डीआरसी की स्थापना और उनका उद्घाटन किया जा चुका है। जबकि कांचीपुरम में आठवें डीआरसी का उद्घाटन माननीय वस्त्र मंत्री द्वारा 7 अगस्त 2021 को राष्ट्रीय हथकरघा दिवस के अवसर पर किया गया था।
शुरू में, मुंबई, चेन्नई और वाराणसी में हथकरघा डिजाइन केंद्र साल 1956 में स्थापित किए गए थे। बाद में इन डिजाइन केंद्रों की गतिविधियों का विस्तार हथकरघा वस्त्रों के अन्य क्षेत्रों को कवर करने के लिए किया गया।जिन्हें बाद में बुनकर सेवा केंद्र  के रूप में नामित किया गया। समय के साथ प्रत्येक बुनकर सेवा केंद्र ने बड़ी संख्या में हथकरघा डिजाइन और नमूने तैयार किए। इस बीच हथकरघा उत्पादों के डिजाइन इनोवेशन, प्रशिक्षण और मार्केटिंग क्षमता में सुधार के लिए योगदान देने वाले प्रतिष्ठित डिजाइनरों को शामिल करने और उन्हें अलग-अलग बुनकर समूहों से जोड़ने के प्रयास भी किए गए। इसके अलावा कई डिजाइनरों के साथ समझौता ज्ञापन  पर हस्ताक्षर भी किए गए। लेकिन इन प्रयास को सीमित सफलता मिली और कुछ समय बाद पूरी तरह से इनका विकास रुक गया। जिसके जरिए एक इन हाउस रिपॉजिटरी रखने की अवधारणा को महत्व दिया गया। जहां पर योगदानकर्ताओं और लाभार्थियों दोनों के पास डिजाइन साझा करने के लिए एक कॉमन प्लेटफॉर्म हो सकता है। भले ही वह फैशन से सीधे तौर से नहीं जुड़े हों।एनआईएफटी को चरणबद्ध तरीके से सभी डब्ल्यूएससी में डीआरसी स्थापित करने की जिम्मेदारी सौंपी गई है।
1986 में स्थापित, एनआईएफटी देश में फैशन शिक्षा का अग्रणी संस्थान है और टेक्सटाइल व अपैरल उद्योगों को पेशेवर मानव संसाधन प्रदान करने में सबसे आगे है। वर्षों से देश के विभिन्न हिस्सों में अपने 17 कैंपस के साथ एनआईएफटी डिजाइन विकास और हथकरघा व हस्तशिल्प की स्थिति के क्षेत्र में एक ज्ञान  देने वाले सेवा प्रदाता के रूप में काम कर रहा है।
प्रधानमंत्री कार्यालय
प्रधानमंत्री ने एफआईजी विश्व चैलेंज कप की वॉल्ट स्पर्धा में स्वर्ण पदक जीतने पर दीपा कर्माकर को बधाई दी
प्रधानमंत्री श्री नरेन्द्र मोदी ने एफआईजी विश्व चैलेंज कप की वॉल्ट स्पर्धा में स्वर्ण पदक जीतने पर दीपा कर्माकर को बधाई दी है।
प्रधानमंत्री ने कहा, ‘भारत को दीपा कर्माकर पर गर्व है! तुर्की के मर्सिन में आयोजित एफआईजी विश्व चैलेंज कप की वॉल्ट स्पर्धा में सम्मानित स्वर्ण पदक जीतने पर उन्हें बधाई। यह जीत उनकी दृढ़ता और कभी न हार मानने वाले जज़्बे का अनुकरणीय उदाहरण है।’
पर्यटन मंत्रालय
पर्यटन मंत्रालय ने नई दिल्ली में आयोजित होने वाले पहले ग्लोबल टूरिज्म इन्वेस्टर्स समिट से पहले चंडीगढ़ में रोड शो आयोजित किया
भारत में पर्यटन व्यवसाय के अवसरों को समझने और तलाशने के लिए वैश्विक कारोबारों, विचारकों और नीति निर्माताओं को एक साथ लाने के लिए पर्यटन मंत्रालय 10 से 12 अप्रैल 2023 तक प्रगति मैदान, नई दिल्ली में पहले ग्लोबल टूरिज्म इन्वेस्टर्स समिट का आयोजन कर रहा है।
इस संबंध में पर्यटन मंत्रालय ने 17 जनवरी 2023 को चंडीगढ़ के सीआईआई उत्तरी क्षेत्र कार्यालय में उत्तरी क्षेत्र के लिए एक रोड शो का आयोजन किया, ताकि भारत में पर्यटन व्यवसाय के अवसरों को समझने और तलाशने के लिए वैश्विक कारोबारों, विचारकों और नीति निर्माताओं को एक साथ लाया जा सके।
चंडीगढ़ में हुए इस रोड शो कार्यक्रम में चंडीगढ़, पंजाब, राजस्थान, उत्तराखंड, उत्तर प्रदेश और जम्मू-कश्मीर की राज्य सरकारों के अधिकारियों ने भाग लिया और 100 से ज्यादा पंजीकरण किए गए। इस रोड शो में पर्यटन मंत्रालय का प्रतिनिधित्व उप महानिदेशक  श्री अरुण श्रीवास्तव ने किया। यह कार्यक्रम राज्य-विशिष्ट निवेश संभावनाओं की पहचान करके और स्थायी पर्यटन को बढ़ावा देने के तरीकों पर चर्चा करके भारत को यात्रा, पर्यटन और आतिथ्य के लिए एक निवेश गंतव्य के रूप में बढ़ावा देने पर केंद्रित था।
राज्यों के अधिकारियों ने अपने-अपने पर्यटन/उद्योग विभागों द्वारा 'ईज़ ऑफ डूइंग बिज़नेस' में बेहतरी लाने के लिए की गई हालिया प्रमुख नीतिगत पहलों के बारे में बताया और हालिया निवेश संबंधी सक्सेस स्टोरीज़ के साथ-साथ पर्यटन और आतिथ्य क्षेत्र में अनूठे राजकोषीय और गैर-वित्तीय प्रोत्साहनों के बारे में भी संक्षेप में बताया। इस रोड शो की योजना और आयोजन ग्लोबल टूरिज्म इन्वेस्टर्स समिट के बारे में जागरूकता और ज्ञान बढ़ाने के लिए किया गया था। श्री अरुण श्रीवास्तव ने कहा कि पर्यटन मंत्रालय पहले ग्लोबल टूरिज्म इन्वेस्टर्स समिट के लिए केंद्रीय मंत्रालयों और राज्य सरकारों के साथ साझेदारी कर रहा है और यह आयोजन संभावित घरेलू और वैश्विक निवेशकों के लिए निवेश के अवसरों को प्रदर्शित करने का एक मंच होगा।
वित्त मंत्रालय
सेशेल्स का टैक्स इंस्पेक्टर्स विदाउट बॉर्डर्स  कार्यक्रम भारत के साथ साझेदारी में शुरू हुआ
संयुक्त राष्ट्र विकास कार्यक्रम  तथा आर्थिक सहयोग और विकास संगठन  का संयुक्त कार्यक्रम, टैक्स इंस्पेक्टर्स विदाउट बॉर्डर्स 4 अक्टूबर, 2021 को सेशेल्स में शुरू हुआ। भारत को सहयोगी प्रशासक के रूप में चुना गया है। भारत ने इस कार्यक्रम के लिए टैक्स विशेषज्ञ प्रदान किये हैं।
इस कार्यक्रम की अवधि 12 महीने की है। इस दौरान भारत, टीआईडबल्यूबीसचिवालय और मॉरीशस व सेशेल्स स्थित यूएनडीपी के कार्यालयों के सहयोग से, सेशेल्स के लेखापरीक्षकों को सर्वोत्तम लेखापरीक्षण पद्धतियों को साझा करने के माध्यम से तकनीकी जानकारी और कौशल उपलब्ध कराएगा, जिससे सेशेल्स को अपने टैक्स प्रशासन को मजबूत करने में सहायता मिलेगी। कार्यक्रम का फोकस पर्यटन और वित्तीय सेवा क्षेत्रों में वस्तु या सेवा स्थानांतरण के सन्दर्भ में मूल्य निर्धारण संबंधी मामलों पर होगा।
केंद्रीय प्रत्यक्ष कर बोर्ड  के चेयरमैन श्री जे.बी. महापात्रा, सेशेल्स सरकार के वित्त, आर्थिक योजना और व्यापार मंत्रालय के राज्य सचिव श्री पैट्रिक पेएट; सेशेल्स राजस्व आयोग की महाआयुक्त श्रीमती वेरोनिक हर्मिनी; ओईसीडी में कर नीति और प्रशासन केंद्र के वैश्विक संबंध तथा विकास प्रभाग के प्रमुख, श्री बेन डिकिंसन; टीआईडबल्यूबीसचिवालय की प्रमुख, सुश्री रुसूदन केमुलारिया एवं सेशेल्स, यूएनडीपी, ओईसीडी, टीआईडबल्यूबीसचिवालय और सीबीडीटी के विदेशी टैक्स एवं टैक्स अनुसंधान प्रभाग के अन्य वरिष्ठ अधिकारी वीडियोकांफ्रेंसिंग के माध्यम सेलॉन्च में शामिल हुए।
यह छठा टीआईडबल्यूबी कार्यक्रम है, जिसे भारत ने टैक्स विशेषज्ञ प्रदान करके अपना समर्थन दिया है।
स्वास्थ्य एवं परिवार कल्याण मंत्रालय
केंद्रीय स्वास्थ्य और परिवार कल्याण राज्य मंत्री डॉ. भारती प्रवीण पवार ने अंतर्राष्ट्रीय नर्स दिवस के अवसर पर एक कार्यक्रम को संबोधित किया
“मजबूत नर्सिंग क्षेत्र एक मजबूत स्वास्थ्य सेवा क्षेत्र की एक आवश्यक निर्माण कड़ी है। नर्सें देखभाल का प्रमुख हिस्सा हैं”: डॉ भारती प्रवीण पवार
केंद्रीय स्वास्थ्य एवं परिवार कल्याण राज्य मंत्री डॉ. भारती प्रवीण पवार ने आज अंतर्राष्ट्रीय नर्स दिवस के अवसर पर एक कार्यक्रम को संबोधित किया। इस कार्यक्रम का आयोजन भारतीय नर्सिंग परिषद ने स्वास्थ्य एवं परिवार कल्याण मंत्रालय के सहयोग से किया था। अंतर्राष्ट्रीय नर्स दिवस आधुनिक नर्सिंग की संस्थापक फ्लोरेंस नाइटिंगेल की जयंती पर मनाया जाने वाला एक वैश्विक कार्यक्रम है, जो नर्सों को स्वास्थ्य सेवा क्षेत्र में उनके परिश्रम और समाज की सेवा के लिए सम्मान देने के लिए है।
डॉ. भारती प्रवीण पवार ने राष्ट्र के प्रति समर्पित सेवा के लिए पूरी नर्सिंग बिरादरी को बधाई देते हुए कहा कि, “नर्स स्वास्थ्य सेवा उद्योग में एक महत्वपूर्ण भूमिका निभाती हैं और एक डॉक्टर और रोगी के बीच सबसे महत्वपूर्ण कड़ी हैं। नर्सें ही वो हीरो होती हैं जो अपने मरीजों की ज़रूरतों को पूरा करती हैं, चाहे वह दिन हो या रात, उनके चेहरे पर इंकार का कोई भाव नहीं होता हे। वे स्वास्थ्य सेवा उद्योग की रीढ़ हैं, जो रोगियों की सभी आवश्यकताओं का बिना थके ध्यान रखती हैं।"
कोविड महामारी में नर्सिंग बिरादरी की उल्लेखनीय भूमिका की सराहना करते हुए केंद्रीय राज्य मंत्री डॉ. पवार ने कहा कि कोविड महामारी के दौरान नर्सों द्वारा किए गए योगदान को धन्यवाद देने के लिए कोई भी शब्द पर्याप्त नहीं है। यह हमें इस नेक पेशे के लिए कृतज्ञता और सम्मान के गहरे विचार से भर देता है। उन्होंने आगे कहा कि नर्सिंग वर्तमान में स्वास्थ्य क्षेत्र में सबसे बड़ा व्यावसायिक समूह है, जो संख्या के तौर पर कुल स्वास्थ्य पेशेवरों का 59% है और सबसे पहले रोगी का इन्हीं से संपर्क होता है और यह स्वास्थ्य सेवा वितरण प्रणाली में उनकी भूमिका को और अधिक महत्वपूर्ण बना देता है। उन्होंने कहा कि मजबूत नर्सिंग क्षेत्र एक मजबूत स्वास्थ्य सेवा क्षेत्र की एक आवश्यक निर्माण कड़ी है। नर्सें अस्पतालों की नींव होती हैं। वे स्वास्थ्य देखभाल का प्रमुख अंग हैं। नर्सें किसी व्यक्ति और किसी समुदाय के स्वास्थ्य में महत्वपूर्ण भूमिका निभाती हैं। उन्होंने कहा कि नर्सिंग में निवेश से बेहतर स्वास्थ्य सेवाओं और बीमारी की रोकथाम के माध्यम से सार्वभौमिक स्वास्थ्य कवरेज के हमारे उद्देश्यों को प्राप्त करने में मदद मिलेगी।
नर्सिंग क्षेत्र में सरकार की पहल पर प्रकाश डालते हुए केंद्रीय स्वास्थ्य एवं परिवार कल्याण राज्य मंत्री डॉ. पवार ने एक प्रौद्योगिकी मंच 'नर्स पंजीकरण और ट्रैकिंग सिस्टम' के बारे में बताया जो नर्सों का एक लाइव रजिस्टर है और इसे भारतीय नर्सिंग परिषद और स्वास्थ्य एवं परिवार कल्याण मंत्रालय ने विकसित किया है। भारतीय नर्स लाइव रजिस्टर एक ऑनलाइन रजिस्ट्री है जो वर्तमान में कार्यरत नर्सों की नवीनतम जानकारी प्रदान करती है, जिससे सरकार को भारत में नर्सिंग पेशेवरों के लिए बेहतर जनशक्ति योजना और नीति बनाने में मदद मिलती है। इसके अलावा, भारतीय नर्सिंग परिषद  ने नर्सिंग संकाय को अत्याधुनिक प्रशिक्षण प्रदान करने के लिए दिल्ली एनसीआर में एक कौशल सिमुलेशन प्रयोगशाला भी स्थापित की है। उन्होंने बताया कि इसके अलावा, आईएनसी ने क्रिटिकल केयर रेजीडेंसी प्रोग्राम में नर्स प्रैक्टिशनर को विकसित किया है और बुजुर्ग  और मनोरोग चिकित्सा  नर्सिंग में विशेष पाठ्यक्रम अभी पाइपलाइन में हैं।
संस्कृति मंत्रालय
श्री अर्जुन राम मेघवाल ने आज नई दिल्ली स्थित राष्ट्रीय अभिलेखागार में “महिलाएं और राष्ट्र निर्माण: 1857 से गणतंत्र तक” प्रदर्शनी का उद्घाटन किया
यह प्रदर्शनी राष्ट्र निर्माण एवं स्वतंत्रता संग्राम में महिलाओं की भूमिका को रेखांकित करती है और उनके योगदान के अज्ञात पहलुओं पर प्रकाश डालती है: श्री अर्जुन राम मेघवाल
राष्ट्रीय अभिलेखागार के 133वें स्थापना दिवस के अवसर पर श्री अर्जुन राम मेघवाल ने आज नई दिल्ली स्थित राष्ट्रीय अभिलेखागार में “महिलाएं और राष्ट्र निर्माण: 1857 से गणतंत्र तक” प्रदर्शनी का उद्घाटन किया।
इस अवसर पर श्री अर्जुन राम मेघवाल ने कहा कि स्वतंत्रता संग्राम, जिसमें महिलाओं ने महत्वपूर्ण भूमिका निभाई थी, के गुमनाम नायकों के योगदानों को सामने लाने का विचार प्रधानमंत्री श्री नरेन्द्र मोदी का था। उन्होंने कहा कि इस प्रदर्शनी में राष्ट्र निर्माण और 1857 से लेकर स्वतंत्रता संग्राम तक में महिलाओं के योगदान को रोचक तरीके से दर्शाया गया है। दुर्गावती देवी और कस्तूरबा गांधी का उदाहरण देते हुए, श्री अर्जुन राम मेघवाल ने कहा कि यह प्रदर्शनी उनके योगदान के महत्वपूर्ण एवं अज्ञात पहलुओं पर प्रकाश डालती है।
यह प्रदर्शनी राष्ट्र निर्माण की प्रक्रिया में महिलाओं के योगदान को प्रदर्शित करने का एक प्रयास है। चाहे वह दमनकारी औपनिवेशिक शासन से आजादी के लिए भारत का संघर्ष हो, बाल-विवाह एवं अस्पृश्यता जैसी सामाजिक बुराइयों का उन्मूलन हो, महिलाओं की शिक्षा को सुविधाजनक बनाना हो या स्वतंत्र भारत के लिए संविधान का निर्माण हो - महिलाएं हमेशा सबसे आगे रहीं और उन्होंने भारतीय स्वतंत्रता की पहली लड़ाई से लेकर भारतीय गणतंत्र की घोषणा तक की राह में अपनी अमिट छाप छोड़ी।
यह प्रदर्शनी अभिलेखीय भंडार के पिटारे यानी सरकार की आधिकारिक फाइलों, प्रतिष्ठित व्यक्तित्वों के निजी कागजातों और साथ ही एनएआई पुस्तकालय में रखी दुर्लभ पुस्तकों के समृद्ध संग्रह से निकाले गए मूल दस्तावेजों का एक संग्रह प्रस्तुत करती है।
इस प्रदर्शनी में भारत के राष्ट्र निर्माण की प्रक्रिया में जानी-मानी, अपेक्षाकृत कम ज्ञात के साथ-साथ अनजान एवं गुमनाम महिलाओं के योगदान शामिल हैं। इसमें 1857 से लेकर 1950 तक की 93 से अधिक वर्षों की यात्रा शामिल है। इन महिला हस्तियों का संबंध विविध पृष्ठभूमि से था और वे विविध पेशे से जुड़ी हुई थीं। उनकी पहचान स्वतंत्रता सेनानी, सैनिक , समाज सुधारक, शिक्षाविद और साहित्यकार के रूप में की गई थी।
यह प्रदर्शनी 30 अप्रैल 2023 तक शनिवार, रविवार और राष्ट्रीय अवकाश सहित प्रत्येक दिन सुबह 10:30 बजे से शाम 5:00 बजे तक जनता के देखने के लिए खुली रहेगी।
राष्ट्रीय अभिलेखागार संस्कृति मंत्रालय के अधीन एक संबद्ध कार्यालय है। वर्तमान में राष्ट्रीय अभिलेखागार में सार्वजनिक अभिलेखों के 18.00 करोड़ से अधिक पृष्ठों का संग्रह उपलब्ध है जिनमें फाइलें, खंड, मानचित्र, भारत के राष्ट्रपति द्वारा स्वीकृत विधेयक, संधियां, दुर्लभ पांडुलिपियां, प्राच्य अभिलेख, निजी कागजात, मानचित्र अभिलेख , राजपत्रों एवं विवरणिकाओं का महत्वपूर्ण संग्रह, जनगणना के रिकॉर्ड, विधानसभा एवं संसद की बहसें, निषिद्ध साहित्य, यात्रा वृत्तांत आदि शामिल हैं। प्राच्य अभिलेखों का एक बड़ा हिस्सा संस्कृत, फारसी, ओडिया आदि भाषाओँ में है।
संस्कृति मंत्रालय
केंद्रीय गृह मंत्री श्री अमित शाह कल लाल किले पर 'जय हिंद' - द न्यू लाइट एंड साउंड शो का उद्घाटन करेंगे
प्रमुख आकर्षण:
- भारतीय पुरातत्व सर्वेक्षण-एएसआई द्वारा कल से लाल किले में शुरू किए जा रहे न्यू लाइट एंड साउंड शो का शीर्षक 'जय हिंद' है।
- लाल किले पर लाइट एंड साउंड शो 'जय हिंद' हिंदी और अंग्रेजी भाषाओं में प्रदर्शित किया जाएगा।
- इस शो को एक बार में कुल 700 लोग देख सकते हैं।
केंद्रीय गृह मंत्री श्री अमित शाह कल शाम नई दिल्ली में लाल किले पर बहुप्रतीक्षित लाइट एंड साउंड शो का उद्घाटन करेंगे।
लाल किले में 'जय हिंद' शीर्षक से नए अवतार में लाइट एंड साउंड शो के अंतर्गत 17वीं शताब्दी से लेकर आज तक के भारत के इतिहास और वीरता की एक नाटकीय प्रस्तुति होगी। एक घंटे तक चलने वाले लाइट एंड साउंड शो 'जय हिंद' को तीन भागों में बांटा गया है। इसमें मराठों का उदय, 1857 का स्वतंत्रता संग्राम, आज़ाद हिन्द फ़ौज़ का उदय और आईएनए के मुकद्दमों सहित भारत के इतिहास के प्रमुख प्रसंगों का जीवंत चित्रण प्रस्तुत किया जाएगा। इसमें प्रदर्शन कला के सभी स्वरूपों - प्रोजेक्शन मैपिंग, लाइव एक्शन फिल्मों, प्रकाश और इमर्सिव साउंड, अभिनेताओं, नर्तकियों और कठपुतलियों का उपयोग करके स्वतंत्रता की लड़ाई तथा पिछले 75 वर्षों में भारत की निरंतर प्रगति को प्रस्तुत किया जाएगा। 3-भागों के शो को लाल किले के अंदर नौबतखाना से दीवान-ए-आम से दीवान-ए-ख़ास तक विभिन्न स्मारकों में प्रदर्शित किया जाएगा।
इस शो को एक साथ 700 लोगों के देखने और उनके बैठने के लिए व्यवस्था के साथ अंग्रेजी और हिंदी भाषाओं में आम जनता के लिए प्रदर्शित करने की व्यवस्था की गई है।
लगभग 1 घंटे का यह शो खूबसूरती से परिकल्पित, लिखित और क्रियान्वित, एक तरह का दृश्य और सांस्कृतिक उपचार है जो भारत के समृद्ध इतिहास और विरासत को नई पीढ़ियों के लिए इंटरैक्टिव तकनीकों के माध्यम से उजागर करता है।
लगभग 5 वर्ष के अंतराल के बाद लाल किले में लाइट एंड साउंड शो नए सिरे से शुरू हो रहा है।
आज़ादी का अमृत महोत्सव के एक भाग के रूप में, भारतीय पुरातत्व सर्वेक्षण ने पहले ही 4 संग्रहालय खोले हैं, जिनमें याद-ए-जलियां संग्रहालय, 1857 पर संग्रहालय- भारत का पहला स्वतंत्रता संग्राम, आज़ादी के दीवाने और लाल किले में नेताजी सुभाष चंद्र बोस संग्रहालय शामिल हैं। अब न्यू लाइट एंड साउंड शो दर्शकों के बीच देशभक्ति की भावना को और सशक्त करेगा।
भारतीय पुरातत्व सर्वेक्षण हाल के वर्षों में, देश भर में स्मारकों और स्थलों को गौरवान्वित करने के लिए लगातार काम कर रहा है, जिससे आगंतुकों के अनुभव में वृद्धि हो रही है, चाहे वह 100 करोड़ टीकाकरण की उपलब्धि के दौरान रोशनी के व्यवस्था हो या आजादी के 75 वर्ष पूरे होने का उत्सव हो और जी-20 प्रतिनिधियों का स्वागत करना।
विद्युत मंत्रालय
केवड़िया में आजादी का अमृत महोत्सव के भाग के रूप में आरईसी द्वारा ‘बिजली उत्सव' आयोजित किया गया
भारत की स्वतंत्रता के 75 वर्ष मनाने के लिए और भारत के लौह पुरुष सरदार वल्लभभाई पटेल की याद में 'आजादी का अमृत महोत्सव' के भाग के रूप में विद्युत मंत्रालय के अंतर्गत एक सार्वजनिक क्षेत्र की कंपनी, आरईसी लिमिटेड ने गुजरात के केवड़िया में स्टैच्यू ऑफ यूनिटी के पास एक 'बिजली उत्सव' का आयोजन किया।
दक्षिण गुजरात विज कंपनी लिमिटेड  के अधीक्षक अभियंता, श्री जयेश केदारिया, और दक्षिण गुजरात विज कंपनी लिमिटेड  के कार्यकारी अभियंता, श्री एजी पटेल ने विद्युत विभाग और आरईसी लिमिटेड के अन्य वरिष्ठ गणमान्य व्यक्तियों की उपस्थिति में इस कार्यक्रम का उद्घाटन किया।
कार्यक्रम के हिस्से के रूप में बिजली के लाभ और इसके संरक्षण, स्वच्छ भारत अभियान और कोविड सुरक्षा प्रोटोकॉल आदि जैसे विषयों पर जानकारी प्रदान करने के लिए एक मोबाइल प्रदर्शनी और विभिन्न सांस्कृतिक कार्यक्रम जैसे नुक्कड़नाटक, गीत, नाटक और फिल्म स्क्रीनिंग आयोजित की गई। कार्यक्रम में सौभाग्य, उज्ज्वला योजना, स्मार्ट मीटरिंग और उपभोक्ताओं के अधिकार जैसी विभिन्न सरकारी योजनाओं से भी अवगत कराया गया। प्रतियोगिता के विजेताओं को पुरस्कार के रूप में एलईडी बल्ब के वितरण के साथ कार्यक्रम का समापन हुआ।
इस कार्यक्रम में श्री जयेश केदारिया ने लोगों से बिजली के लाभों, दूरदराज के क्षेत्रों में विद्युतीकरण के दौरान आने वाली चुनौतियों और बिजली की पहुंच के साथ जीवन की गुणवत्ता में सुधार के बारे में बताया।
भारी भीड़ को देखते हुए यह सुनिश्चित किया गया कि सोशल डिस्टेंसिंग और मास्क पहनने जैसे सभी कोविड सुरक्षा प्रोटोकॉल का पालन किया जाए।